情節裝置係敘事學上嘅概念，指一個存在嚟純粹用嚟帶動情節發展、維持情節流動或者解決情節當中嘅狀況嘅角色或者物件。舉個簡單例子，想像有個奇幻故仔，講主角同佢嘅同伴嘗試追蹤一件如果攞到手，就會得到極大力量嘅法寶，同時，佢哋又要阻止一個邪惡魔王得到呢件法寶，呢件法寶就係一個情節裝置－件法寶係多數角色嘅動機嘅重心，所以件法寶嘅移動會引致啲角色跟住移動，而呢股移動會帶領啲角色去完一個地方又去下一個，確保情節唔會企喺度唔郁。